RÅDETS BESLUTNING af 27. juni 1996 om ophævelse af afgørelsen om et uforholdsmæssigt stort underskud i Danmark (96/420/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104 C, stk. 12,

under henvisning til henstilling fra Kommissionen, og

ud fra følgende betragtninger:

Anden fase i gennemførelsen af Den Økonomiske og Monetære Union begyndte den 1. januar 1994; ifølge traktatens artikel 109 E, stk. 4, skal medlemsstaterne i denne anden fase bestræbe sig på at undgå uforholdsmæssigt store underskud;

der findes en procedure i forbindelse med uforholdsmæssigt store underskud, hvorefter der træffes afgørelse om et uforholdsmæssigt stort underskud, og hvorefter afgørelsen ophæves, når det uforholdsmæssigt store underskud er blevet korrigeret; for anden fase er proceduren i forbindelse med uforholdsmæssigt store underskud fastsat i traktatens artikel 104 C, eksklusive stk. 1, 9 og 11; protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder de nærmere bestemmelser vedrørende implementeringen af nævnte procedure; Rådets forordning (EF) nr. 3605/93 (1) indeholder detaljerede regler og definitioner med henblik på anvendelsen af nævnte protokol;

Rådet fastslog den 26. september 1994 på grundlag af en henstilling fra Kommissionen i henhold til traktatens artikel 104 C, stk. 6, at der forelå et uforholdsmæssigt stort underskud i Danmark; den 7. november 1994 og den 24. juli 1995 rettede Rådet derpå i henhold til artikel 104 C, stk. 7, henstillinger til Danmark med henblik på at bringe denne situation til ophør;

i henhold til traktatens artikel 104 C, stk. 12, ophæver Rådet sin afgørelse om et uforholdsmæssigt stort underskud, når det uforholdsmæssigt store underskud i den pågældende medlemsstat efter Rådets opfattelse er blevet korrigeret;

ved ophævelsen af afgørelsen træffer Rådet afgørelse på grundlag af en henstilling fra Kommissionen; på grundlag af de data, Kommissionen har tilvejebragt efter Danmarks fremsendelse af oplysninger pr. marts 1996 i henhold til forordning (EF) nr. 3605/93, er følgende konklusioner begrundede:

Den midlertidige forøgelse af det offentlige underskud i 1993 er siden da blevet vendt. Den danske offentlige nettolåntagning faldt i 1994 og 1995 og udgjorde 1,4 % af BNP i 1995, hvilket er et godt stykke under traktatens referenceværdi. Den ventes at falde yderligere i 1996.

Der er opnået en nedbringelse af bruttogældskvoten i 1994 og 1995, hvor gældskvoten er blevet nedbragt fra 80,1 % af BNP til 71,9 % af BNP. Udviklingen i bruttogældskvoten, specielt dens tidligere stigning, har været kraftigt influeret af visse særlige institutionelle forhold, som tegnede sig for omtrent 19 % af BNP i 1995.

Underskuddet ligger nu et godt stykke under traktatens referenceværdi og skulle fortsætte dermed på mellemlang sigt, ligesom bruttogældskvoten er faldet kraftigt i to år i træk og ventes yderligere at falde markant -

VEDTAGET FØLGENDE BESLUTNING:

Artikel 1

Det følger af en generel vurdering, at det uforholdsmæssigt store underskud i Danmark er blevet korrigeret.

Artikel 2

Rådets beslutning af 26. september 1994 om et uforholdsmæssigt stort underskud i Danmark ophæves.

Artikel 3

Denne afgørelse er rettet til Kongeriget Danmark.

Udfærdiget i Luxembourg, den 27. juni 1996.

På Rådets vegne

A. MACCANICO

Formand

(1) EFT nr. L 332 af 31. 12. 1993, s. 7.